Zanmi, tande yon bon nouvèl

Mwen kontan fè konesans avèk ou wi. Se yon gwo moman ki bon anpil pou mwen pataje avèk ou nouvèl sa a ki pale de Jezikri Sovè a, sa li fè pou mwen ak sa li ka fè pou ou menm tou.

Bondye renmen w, li gen yon bon jan pwojè pou lavi w, li vle pran swen w; li menm ki ba w lavi. Mwen kontan anpil ke li ban’m okazyon sa’a pou m ekri w lèt sa a, m’ap kontan plis ankò si ou ta li l. Ou konnen ke li ta bon anpil pou w si ou ta pran yon moman pou w panse sou sans lavi a, valè li, men tou jan li tou kout, pèsonn pa konnen pou kilè nou la, **Sòm 90.12** di konsa : ***Moutre nou pou nou pa bliye jan lavi nou kout, pou nou kapab chache konprann tout bagay*** »

Se pa ti kè kontan lè yon moun remèt Jezikri lavi’l, ke li vle li kòm sèl Sovè’l. Konsa tou se yon gwo lapenn lè nou viv san Jezi pou tout tan gentan mezanmi. ***Kisa sa ta sèvi yon moun pou li ta genyen lemonn antye si li pèdi lavi li? Kisa yon moun kapab bay pou li gen lavi*?** **(Matye 16.26)**

Nan Bib la nou aprann ke lanmò Jezikri ya se pi gwo prèv lanmou Bondye pou nou tout. Li te bay lavi’l pou nou pa rete lwen Papa a. « ***Paske, Bondye sitèlman renmen lèzòm li bay sèl Pitit li a pou yo. Tout moun ki va mete konfyans yo nan li p’ap pèdi lavi yo. Okontrè y’a gen lavi ki p’ap janm fini an* » (Jan 3.16).** Men sa ki rele lanmou!!!

Kado sa a nou pa ka peye pou li, se li ki sove nanm nou, nou pa ka achte’l nou pa merite’l. Nou ka konprann sa a byen lè nou wè konbyen fwa Bib la repete ke lòm se pechè, li pa ka sove tèt li li menm. Sa grav wi lè nou kalkile koze peche a byen, nou we 2 sitiyasyon, sèke :

* lèzòm pa vle konprann ke peche pa bon ditou, yo pito fè tankou si li pa egziste, yo kwè se pa anyen, se yon jwèt
* Men lòt bagay la sèke Bondye li menm fè anpil pou nou mache lwen peche, peche nou yo fè’l tris, yo fè’l fache. Se sa ki fè Bondye di nan Pawòl li : «***Moun ki fè peche se yo kap mouri…*** **» (Ezekyel 18:20).** Pawol Bondye di ankò : "***Peche te vann nou : li ban nou lanmò. Men kado Bondye ban nou gratis la, se lavi ansanm ak Jezikri Senyè nou an, yon lavi ki p’ap janm fini*** **» (Women 6:23).**

Bondye ki genyen pitye pou nou fè nou gras, li voye sèl Pitit li Jezikri sou lakwa, ki pran lanmò nan plas nou, pou peche nou yo, an plis de sa li kite yon plas kote Papa a pou nou, nou pa peye anyen non pou sa a. «***Se paske li renmen nou kifè li delivre nou, nou menm ki mete konfyans nou nan li. Sa pa sòti nan nou menm menm, se yon kado Bondye ban nou. Non, nou pa fè anyen pou sa. Konsa, pèsonn pa ka vante tèt yo*. » Efezyen 2 :8,9**.

Ki jan w ka jwenn kado gratis sa’a? Wa p genyen kado a depi ou mande Bondye padon pou peche w yo, si ou louvri kè’w ba li lè ou mete konfyans ou nan Jezikri sèlman pou w ka sove. Bib la di konsa : «***Koute, men mwen kanpe la devan pòt la, m’ap frape. Si yon moun tande vwa m, si li louvri pòt la ban mwen, m’a antre lakay li, m’a manje ansanm avèk li, l’a manje ansanm avèk mwen*» Revelasyon 3.20**

Si ou konnen ke ou peche devan Bondye ki renmen w lan, ki konn fè jistis la, si ou ta vle genyen kado ke li pwomèt la, priye ak tout kè w konsa :

*«Papa Bondye, mwen rekonèt mwen peche, mwen merite kondanasyon. Mwen konnen koulye a ke Jezikri mouri pou mwen, li pote fado m pou mwen. Koulye a mwen mete konfyans mwen nan Jezikri, mwen aksepte li pou Sovè’m, pou li vinn Senyè’m. Devan pouvwa Pawòl Bondye, mwen pap peche ankò, m’aksepte padon Bondye ki ka lave’m, voye peche m lwen mwen, pou m ka genyen lavi ke li promèt pou toutan gentan an. »*

*Mèsi Senyè paske ou sove la vi’m!*

Si ou fè priyè sa pou ka genyen Jezikri kòm Sovè, sa ap fè m plezi anpil si m ta gen nouvèl ou, nenpot lè ou kapab ou mèt ekri’m nan imèl mwen. Sa ap fè kè’m kontan fè ti pale avèk ou.

Se ak anpil lanmou ak la priyè ke mwen kite w,

Zanmi pa w ki ta vle we w sove ou menm tou!